CELEX: 32019R0803
Language: bg
Date: 2019-05-17 00:00:00
Title: Регламент за изпълнение (ЕС) 2019/803 на Комисията от 17 май 2019 година относно техническите изисквания към съдържанието на докладите за качеството на европейските статистически данни за цените на природния газ и електроенергията съгласно Регламент (ЕС) 2016/1952 на Европейския парламент и на Съвета (Текст от значение за ЕИП.)

20.5.2019   
               
               
                  BG
               
               
                  Официален вестник на Европейския съюз
               
               
                  L 132/23
               
            
         РЕГЛАМЕНТ ЗА ИЗПЪЛНЕНИЕ (ЕС) 2019/803 НА КОМИСИЯТА
         от 17 май 2019 година
         относно техническите изисквания към съдържанието на докладите за качеството на европейските статистически данни за цените на природния газ и електроенергията съгласно Регламент (ЕС) 2016/1952 на Европейския парламент и на Съвета
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1952 на Европейския парламент и на Съвета от 26 октомври 2016 г. относно европейската статистика на цените на природния газ и електроенергията (1), и по-специално член 7, параграф 5 от него,
         като има предвид, че:
         
                     (1)
                  
                  
                     С Регламент (ЕС) 2016/1952 е установена рамката за изготвяне на съпоставими европейски статистически данни за цените на природния газ и електроенергията.
                  
               
                     (2)
                  
                  
                     Съгласно член 7, параграф 3 от Регламент (ЕС) 2016/1952 на всеки 3 години държавите членки трябва да предоставят на Комисията (Евростат) стандартни доклади за качеството на данните в съответствие с критериите за качество, предвидени в член 12, параграф 1 от Регламент (ЕО) № 223/2009 на Европейския парламент и на Съвета (2). Тези доклади трябва да включват информация относно обхвата и събирането на данните, критериите за изчисление, използваната методика и използваните източници на данни, както и всички промени в тях.
                  
               
                     (3)
                  
                  
                     Съгласно член 7, параграф 4 от Регламент (ЕС) 2016/1952 Комисията (Евростат) трябва да извършва оценка на качеството на предоставяните данни и да използва тази оценка и анализ на докладите за качеството, за да изготвя и публикува доклад относно качеството на европейските статистически данни, попадащи в обхвата на Регламент (ЕС) 2016/1952.
                  
               
                     (4)
                  
                  
                     След като влезе в сила Регламент (ЕС) 2016/1952, Комисията (Евростат) работеше в тясно сътрудничество с държавите членки, за да се оценят съответните технически изисквания за осигуряване на качеството във връзка със съдържанието и целесъобразния график за докладите за качеството.
                  
               
                     (5)
                  
                  
                     Мерките, предвидени в настоящия регламент, са в съответствие със становището на Комитета на Европейската статистическа система,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            
               (1)   В приложението се определят техническите изисквания за осигуряване на качеството във връзка със съдържанието на докладите за качеството на данните за цените на природния газ и електроенергията.
            
            
               (2)   Държавите членки представят първите доклади за качеството до 15 юни 2019 г.
            
            
               (3)   Всеки доклад за качеството обхваща пълните години, изминали от датата на предходния доклад за качеството. Първите доклади за качеството обаче обхващат референтните 2017 и 2018 години.
            
         
         
            Член 2
            Докладите за качеството се представят чрез единната входна точка, осигурена от Комисията (Евростат), за да може тя да ги получи по електронен път.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 17 май 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 311, 17.11.2016 г., стр. 1.
         
            (2)  Регламент (ЕО) № 223/2009 на Европейския парламент и на Съвета от 11 март 2009 г. относно европейската статистика и за отмяна на Регламент (ЕО, Евратом) № 1101/2008 за предоставянето на поверителна статистическа информация на Статистическата служба на Европейските общности, на Регламент (ЕО) № 322/97 на Съвета относно статистиката на Общността и на Решение 89/382/ЕИО, Евратом на Съвета за създаване на Статистически програмен комитет на Европейските общности (ОВ L 87, 31.3.2009 г., стр. 164).
      
      
         
            ПРИЛОЖЕНИЕ
            
               ТЕХНИЧЕСКИ ИЗИСКВАНИЯ ЗА ОСИГУРЯВАНЕ НА КАЧЕСТВОТО ВЪВ ВРЪЗКА СЪС СЪДЪРЖАНИЕТО НА ДОКЛАДИТЕ ЗА КАЧЕСТВОТО НА ЕВРОПЕЙСКИТЕ СТАТИСТИЧЕСКИ ДАННИ ЗА ЦЕНИТЕ НА ПРИРОДНИЯ ГАЗ И ЕЛЕКТРОЕНЕРГИЯТА
            
            
               
                  Докладите за качеството включват информация за всички критерии за качество, предвидени в член 12, параграф 1 от Регламент (ЕО) № 223/2009.
               
            
            1.   ОТНОСИМОСТ
            Държавите членки представят следната информация в докладите за качеството:
            
                        а)
                     
                     
                        описание на ползвателите, съответните им потребности и обосновка на тези потребности;
                     
                  
                        б)
                     
                     
                        процедури за оценка на удовлетвореността на ползвателите и за получаване на резултати;
                     
                  
                        в)
                     
                     
                        степента, в която са налични необходимите статистически данни.
                     
                  2.   ТОЧНОСТ
            Докладите за качеството съдържат:
            
                        а)
                     
                     
                        оценка на точността, с която са обобщени отделните компоненти на масивите от данни;
                     
                  
                        б)
                     
                     
                        описание на извадковите грешки;
                     
                  
                        в)
                     
                     
                        описание на другите грешки.
                     
                  3.   АКТУАЛНОСТ И НАВРЕМЕННОСТ
            Държавите членки докладват за:
            
                        а)
                     
                     
                        периода между събитието или явлението, което те описват, и наличността на данните („актуалност“);
                     
                  
                        б)
                     
                     
                        периода между целевата дата за предоставяне на данните и действителната дата, на която са предоставени данните („навременност“);
                     
                  
                        в)
                     
                     
                        броя повторения, необходими, за да се получат напълно валидирани данни (повторения във връзка с валидирането).
                     
                  4.   ДОСТЪПНОСТ И ЯСНОТА
            Държавите членки докладват за условията и средствата, чрез които ползвателите могат:
            
                        а)
                     
                     
                        да получат и използват данните (включително, но не само, информационни бюлетини, публикации, онлайн бази данни, достъп до микроданни);
                     
                  
                        б)
                     
                     
                        да тълкуват данните, като например предоставяне на документация за методиката и управлението на качеството.
                     
                  5.   СЪПОСТАВИМОСТ
            Държавите членки докладват за степента, в която статистическите данни са съпоставими:
            
                        а)
                     
                     
                        между географски райони;
                     
                  
                        б)
                     
                     
                        във времето.
                     
                  6.   СЪГЛАСУВАНОСТ
            Държавите членки докладват за степента, в която статистическите данни са:
            
                        а)
                     
                     
                        съвместими с данните, получени чрез други източници (съгласуваност между предметни области);
                     
                  
                        б)
                     
                     
                        последователни в рамките на даден масив от данни (вътрешна съгласуваност).
                     
                  
               
                  Държавите членки също така докладват за следните допълнителни аспекти във връзка с качеството:
               
            
            1.   УПРАВЛЕНИЕ НА КАЧЕСТВОТО
            Държавите членки докладват за внедрените системи и създадените рамки за управление на качеството на статистическите продукти и процеси. Също така държавите членки докладват за оценките, които извършват на качеството на данните.
            2.   РЕВИЗИЯ НА ДАННИТЕ
            Държавите членки представят обяснение за причините, поради които се е наложила ревизия на валидираните данни. Те могат да включват информация от нови налични източници на данни, нови методи или друга съответна информация. В доклада се посочват също датата, значимостта и мащабът на ревизиите.
            
               
                  Съгласно член 7, параграф 3 от Регламент (ЕС) 2016/1952 тези доклади включват информация относно обхвата и събирането на данните, критериите за изчисление, използваната методика и използваните източници на данни, както и всички промени в тях.
               
            
            1.   СТАТИСТИЧЕСКО ПРЕДСТАВЯНЕ
            Държавите членки описват разпространените данни, които могат да бъдат представени на ползвателите под формата на таблици, графики или карти, като дават информация за:
            
                        а)
                     
                     
                        описанието на данните;
                     
                  
                        б)
                     
                     
                        системата за класификация;
                     
                  
                        в)
                     
                     
                        секторния обхват;
                     
                  
                        г)
                     
                     
                        статистическите понятия и определения;
                     
                  
                        д)
                     
                     
                        статистическата единица;
                     
                  
                        е)
                     
                     
                        статистическата съвкупност;
                     
                  
                        ж)
                     
                     
                        референтната област (географски обхват);
                     
                  
                        з)
                     
                     
                        времевия обхват (период, за който са налични данните);
                     
                  
                        и)
                     
                     
                        референтния период (обхванат от доклада период);
                     
                  
                        й)
                     
                     
                        мерната единица.
                     
                  2.   СТАТИСТИЧЕСКА ОБРАБОТКА
            В докладите за качеството се включва описание на всички процедури за събиране, валидиране и съставяне на данните и за получаване на нова информация.
            3.   ПОЛИТИКА ПО РАЗПРОСТРАНЕНИЕ
            В докладите за качеството се съобщават правилата за разпространение на данните на национално ниво.
            4.   ЧЕСТОТА НА РАЗПРОСТРАНЕНИЕ
            В докладите се посочва също така честотата на разпространение на данните на национално ниво.
            
               
                  Съгласно статистическите принципи по буква д) и е) от член 2, параграф 1 от Регламент (ЕО) № 223/2009 държавите членки докладват за:
               
            
            1.   ПОВЕРИТЕЛНОСТТА
            В докладите за качеството се съдържа информация за законодателните мерки или другите официални процедури, възпрепятстващи неразрешеното оповестяване на данни, в резултат на което пряко или непряко би могло да се идентифицира отделно физическо лице или стопански субект. В докладите също така трябва да са посочени правилата, които се прилагат, за да се осигури статистическата поверителност и за да се предотврати неразрешеното оповестяване.
            2.   РАЗХОДИТЕ И ТЕЖЕСТТА
            В докладите за качеството се съдържа информация за разходите и тежестта във връзка със събирането и изготвянето на статистическия продукт.